Holm-klassen

Holm-klasssen består af seks fartøjer, som blev bygget i perioden 2005 til 2008. De seks enheder er den eneste af Søværnet skibsklasser som indgår i alle søværnets tre eskadre (1.ESK, 2.ESK og 3.ESK).

Skibene er anskaffet som erstatning for tidligere søopmålingsfartøjer, torpedoindbjærningsfartøjer og andre specialfartøjer. Holmklassen blev designet samtidig med Diana-klassen (MK-II) med udgangspunkt i søværnets minerydningsdroner MSF-klassen. Designmæssige er ligheden mellem MSF-klassen og Holm-klassen meget tydelig .

Data og teknik 
De seks fartøjer af Holm-klassen er alle navngivet efter forskellige holme rundt om i dansk farvand. Forinden klassebetegnelsen Holm-klassen, var de seks fartøjer  døbt til at hedde MK-I. Navnet hænger sammen med Diana-klassen, som også først blev døbt og stadig kaldes MK-II.
Projektet med Holm-klassen begyndte i 1999, hvor Søværnet fik bevilget midler til to nye, mindre skibstyper. De to typer blev Holm-klassen og Diana-klassen. Det første fartøj af Holm-klassen, A541 Birkholm, blev søsat i 2005. Fartøjerne er bygget til at kunne løse mange forskellige opgaver til søs, og de seks fartøjer er efterfølgende blevet modificeret til at passe brugerne bedre (se afsnit: Opgaver i søværnet) . Skibene kan sejles med en besætning på bare tre mand, men kan underbringe op til 10 personer, hvilket gør anvendelsesmulighederne mange. Fartøjerne er udstyret med to hovedmotorer på 375 kW, hvilket giver en topfart på 12 knob. Fremdrivningen sker ved to azimuth-propeller, som er placeret agter, og en bovpropel. Denne konstellation gør fartøjerne yderst manøvredygtige og til gode arbejdsfartøjer.

Fartøjerne er udstyret med en enkelt StanFlex containerposition på agterdækket, hvori der kan placeres en kran-, opbevaring- eller miljøcontainer. Disse containere har dimensionerne 3,5 × 3 × 2,5 meter. Der vil også kunne isættes våbencontainere, dog vil deres funktionalitet være begrænset, da der blandt andet vil mangle en ildledelsesradar.

Opgaver i søværnet 
De seks fartøjer af Holm-klassen opererer under alle de tre eskadrer i Danmark, omkring Færøerne og tidligere ved Grønland. De løser en lang række forskellige opgaver. Men foruden de specifikke opgaver, som knyttes til de forskellige eskadrer, løser Holm-Klassen, nogle implicitte opgaver:

 Eftersøgnings- og redningstjeneste
 Suverænitetshåndhævelse
 Deltagelse i udførelsen af istjeneste
 Yde støtte til sikker afvikling af skibstrafik
 Hjælp og assistance til politiet, SKAT, redningsberedskabet, m.fl.
 Maritim miljøovervågning, -håndhævelse og forureningsbekæmpelse i dansk farvand

Holm-Klassen i 1.ESK 
A541 Birkholm og A542 Fyrholm anvendes som søopmålingsskibe i 1. ESK. Besætning om bord er på seks mand, med mulighed for fire medsejlere. Disse to enheder er malet i farverne orangerød og creme, da deres opgaver primært er af civil karakter. Skibene er fysisk placeret på Flådestation Frederikshavn. De to fartøjer foretager opmåling af havbunden med en flerstrålet ekkolod og side scan sonar som bruges til at forbedre eller skabe opmålingsgrundlaget for søkort i Danmark og Grønland, og tidligere omkring Færøerne. Birkholm er blevet isforstærket i skrogets vandlinje, således at fartøjet bedre kan sejle i isfyldte farvande ved Grønland. I dag anvendes dog udelukkende fartøjer af Knud Rasmussen-klassen omkring Grønland

Holm-Klassen i 2.ESK 
MSD5 Hirsholm og MSD6 Saltholm hører under MCM Danmark (MCM DK) i 2.ESK. Besætning er på otte mand under minerydningsoperationer. De to fartøjer er malet i søværnets klassiske grå farve. De to fartøjer er også fysisk placeret på Flådestation Frederikshavn da MCM DK også ligger i på flådestationen. MSD står for MineStrygningsDrone. Det var tiltænkt at de to MSD´er skulle sejle som fjernstyrede droner i områder med høj risiko fra søminer. Systemet hvorved man kunne fjernstyrer enhederne, er dog efterfølgende blevet afmonteret. MCM DK har dog satdig MSF-Klassen som kan fjernestyres. Minerne findes med en sonar, som trækkes under havoverfladen. Sonarbillederne sendes automatisk og gennemgås på et andet fartøj (MSD eller større enhed) for at lokalisere eventuelle miner. Ved erkendelse af en mine eller andet interessant objekt, dirigeres et dronefartøj hen i nærheden af objektet med en undervandsrobot, der også har et kamera installeret. Hvis det er en mine, bliver den sprængt med en ladning sprængstof fra undervandsrobotten(Søværnet Minerydningskapacitet).

Holm-Klassen i 3.ESK 
A543 Ertholm og A544 Alholm fungerer som skoleskibe for kadetter i DIV 33. Besætningen er på fem mand og fire kadetter som skifter løbende. Skibene er fysisk placeret på Flådesation Korsør og er meget ofte på Marinestation Holmen, for at være tæt på kadetterne fra Søværnets officerskole, som ligger ved Svanemøllen. De to skoleskibes primære opgave er, at sejle med og uddanne kadetter fra Søværnets Officersskole. Ombord på Ertholm og Alholm skal kadetterne lære alt fra basal sømandskab til, hvordan man navigerer optisk og med hjælp fra de forskellige navigationssystemer. De bliver undervist om bord, og skal også lære om broorganisation og ledelse i praksis på et af søværnets enheder. Kadetterne kommer ud på skoleskibene over flere omgange under deres uddannelse. Først under to grundlæggende brotjeneste moduler, så på et navigationstogt og sidst på vagtcheftogt.

Referencer

Kilder og henvisninger 

 Flådens Historie: Holm-klassen 
 Forsvaret Materieltjeneste (FMT): Holm-klassen
 Våbenskjolde.dk: Holm-klassen 

Krigsskibe fra Danmark
Minerydningsfartøjer
Skoleskibe